

**REPUBLIKA HRVATSKA**

**KRAPINSKO -ZAGORSKA ŽUPANIJA**

**UPRAVNI ODJEL ZA OBRAZOVANJE,**

**KULTURU, ŠPORT I TEHNIČKU KULTURU**

KLASA: 612-04/22-01/14

URBROJ: 2140-10-22-1

Krapina, 12. kolovoza 2022.

Na temelju članka 17. Statuta Krapinsko-zagorske županije („Službeni glasnik Krapinsko-zagorske županije“ broj 13/01., 5/06., 14/09., 11/13., 13/18., 5/20., 10/21. i 15/21.- pročišćeni tekst) i Kodeksa savjetovanja sa zainteresiranom javnošću u postupcima donošenja općih akata Krapinsko-zagorske županije („Službeni glasnik Krapinsko-zagorske županije“, broj 24/14.) upućuje se

**JAVNI POZIV**

**za savjetovanje sa zainteresiranom javnošću**

**u postupku donošenja Programa javnih potreba u kulturi Krapinsko-zagorske županije za 2023. godinu**

**Temeljem Zakona o kulturnim vijećima i financiranju javnih potreba u kulturi („Narodne novine“, broj 83/22) jedinice područne (regionalne) samouprave u svom proračunu osiguravaju sredstva za ostvarivanje, odnosno financiranje javnih potreba u području kulture. Javne potrebe za koje se sredstva osiguravaju u proračunu utvrđuju se programom javnih potreba koje donosi predstavničko tijelo jedinice područne (regionalne) samouprave.**

**Programom javnih potreba u kulturi Krapinsko-zagorske županije za 2023. godinu utvrđuju se javne potrebe u kulturi, a koje obuhvaćaju djelatnosti, programe i projekte, aktivnosti i manifestacije u kulturi od interesa za Krapinsko-zagorsku županiju. Program javnih potreba odnosi se na ustanove u kulturi, umjetničke organizacije, umjetnike, udruge, druge fizičke i pravne osobe te jedinice lokalne samouprave u sljedećim djelatnostima i područjima od interesa za Krapinsko-zagorsku županiju: kulturne djelatnosti, kulturno-umjetničko stvaralaštvo, djelatnost zaštite, očuvanja i održivog upravljanja kulturnom baštinom te transverzalna područja, uzimajući u obzir ravnomjerni kulturni razvitak.**

Cilj provođenja savjetovanja sa zainteresiranom javnošću je upoznavanje javnosti s Nacrtom prijedloga Programa javnih potreba u kulturi Krapinsko-zagorske županije za 2023. godinu te prikupljanje mišljenja, primjedbi i prijedloga, kao i eventualno prihvaćanje zakonitih i stručno utemeljenih mišljenja, primjedbi i prijedloga.

Sukladno odredbama Kodeksa savjetovanja sa zainteresiranom javnošću u postupcima donošenja općih akata Krapinsko-zagorske županije (Službeni glasnik Krapinsko-zagorske županije“, broj 24/14.), poziva se zainteresirana javnost da svojim prijedlozima i sugestijama pridonese kvaliteti donošenja Programa javnih potreba u kulturi Krapinsko-zagorske županije za 2023. godinu.

Svi u roku pristigli prijedlozi razmotrit će se i, oni prihvaćeni, ugraditi u konačni prijedlog nacrta općeg akta koji će se uputiti Županijskoj skupštini na donošenje. Svoje komentare na Nacrt prijedloga Programa javnih potreba u kulturi Krapinsko-zagorske županije za 2023. godinu možete, putem Obrasca za savjetovanje, dostaviti na adresu elektroničke pošte: [andreja.belina@kzz.hr](file:///D:\ANDREJA\KULTURA\NOVI%20ZAKON\andreja.belina@kzz.hr) zaključno s danom 11. rujna 2022. godine.

Po završetku savjetovanja izradit će se Izvješće o provedenom savjetovanju sa zainteresiranom javnošću koji će biti objavljen na internetskim stranicama Krapinsko-zagorske županije.

**PROČELNICA**

**Mirjana Smičić Slovenec, prof.**